DA Den Europæiske Unions Tidende C 346/35

Sag anlagt den 31. august 2015 — Nederlandene mod Kommissionen

(Sag T-501/15)

(2015/C 346/40)

Processprog: nederlandsk

Parter

Sagsøger: Kongeriget Nederlandene (ved M. Bulterman, B. Koopman og H. Stergiou, som befuldmægtigede)

Sagsøgt: Europa-Kommissionen

Sagsøgerens påstande

— Kommissionens gennemførelsesafgørelse (EU) 2015/1119 annulleres: — For så vidt den vedrører den finansielle korrektion på 336 064,53 EUR (2009), 403 863,66 EUR (2010) og 230 786,49 EUR (2011), som Kommissionen har foretaget for lempelser i anvendelsen af sanktionssystemet. — For så vidt den vedrører den finansielle korrektion, der blev foretaget i forbindelse med den ufuldstændige kontrol af tre forvaltningskrav vedrørende 2009 (1 597 182 EUR, 15,53 EUR og 358,20 EUR), af fire forvaltningskrav vedrørende 2010 (1 630 540,68 EUR og 6 520,50 EUR) og af fire forvaltningskrav vedrørende 2011 (1 631 326,51 EUR), idet Kommissionen med urette fandt, at Nederlandene havde tilsidesat det lovbestemte forvaltningskrav 8.

— Europa-Kommissionen tilpligtes at betale sagens omkostninger.

Søgsmålsgrunde og væsentligste argumenter

Sagsøgeren har nedlagt påstand om delvis annullation af Kommissionens gennemførelsesafgørelse (EU) 2015/1119 af 22. juni 2015 om udelukkelse fra EU-finansiering af visse udgifter, som medlemsstaterne har afholdt inden for rammerne af Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL) (meddelt under nummer C(2015) 4076) (EUT L 182, s. 39).

Til støtte for søgsmålet har sagsøgeren fremsat to anbringender.

1. Første anbringende om en tilsidesættelse af artikel 24 i forordning (EF) nr. 73/2009 (1) og artikel 71 i forordning (EF) nr. 1122/2009 (2), idet det i strid disse bestemmelser blev konkluderet, at det nederlandske sanktionssystem blev anvendt lempeligt.

2. Andet anbringende om tilsidesættelse af artikel 3-5 i forordning (EF) nr. 73/2009 idet det i strid disse bestemmelser og i strid med retssikkerhedsprincippet blev konkluderet, at Nederlandene havde foretaget en ufuldstændig kontrol af de i bilag II til forordning (EF) nr. 73/2009 fastlagte lovbestemte forvaltningskrav (SMR) 8. Kommissionen lagde med urette til grund, at det nederlandske sanktionssystem ikke opfylder alle krav i henhold til forordning (EF) nr. 21/2004 (3) og i henhold til artikel 3-5 i forordning (EF) nr. 73/2009.

(1) Rådets forordning (EF) nr. 73/2009 af 19.1.2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere, om ændring af forordning (EF) nr. 1290/2005, (EF) nr. 247/2006, (EF) nr. 378/2007 og om ophævelse af forordning (EF) nr. 1782/2003 (EUT L 30, s. 16).

(2) Kommissionens forordning (EF) nr. 1122/2009 af 30.11.2009 om gennemførelsesbestemmelser til Rådets forordning (EF) nr. 73/2009 for så vidt angår krydsoverensstemmelse, graduering og det integrerede forvaltnings- og kontrolsystem inden for rammerne af de ordninger for direkte støtte til landbrugerne, som er omhandlet i nævnte forordning, og om gennemførelsesbestemmelser til Rådets forordning (EF) nr. 1234/2007 for så vidt angår krydsoverensstemmelse inden for rammerne af støtteordningen for vin (EUT L 316, s. 65).

(3) Rådets forordning (EF) nr. 21/2004 af 17.12.2003 om indførelse af en ordning for identifikation og registrering af får og geder og om ændring af forordning (EF) nr. 1782/2003 og direktiv 92/102/EØF og 64/432/EØF (EUT 2004 L 5, s. 8).